Avainsanat

Tiivistelmä



Avainsanat

1 Toimielinten säädökset, päätökset ja muut toimet - Perusteluvelvollisuuden laajuus - Päätös, jolla on evätty tiedonsaantioikeus toimielimen asiakirjoista

(EY:n perustamissopimuksen 190 artikla (josta on tullut EY 253 artikla); neuvoston päätöksen 93/731/EY 4 artiklan 1 kohta)

2 Toimielinten säädökset, päätökset ja muut toimet - Perusteluvelvollisuuden laajuus - Päätös, jolla vahvistetaan aiempi päätös

(EY:n perustamissopimuksen 190 artikla (josta on tullut EY 253 artikla))

3 Neuvosto - Yleisön oikeus tutustua neuvoston asiakirjoihin - Päätös 93/731/EY - Poikkeukset asiakirjajulkisuudesta - Julkisen edun turvaaminen - Velvollisuus myöntää tutustumisoikeus asiakirjan sellaisiin osiin, jotka eivät kuulu poikkeuksen soveltamisalaan

(Neuvoston päätöksen 93/731/EY 4 artiklan 1 kohta)

Tiivistelmä

1 Yksittäispäätöksiä koskevalla perustamissopimuksen 190 artiklaan (josta on tullut EY 253 artikla) perustuvalla perusteluvelvollisuudella on kaksi tavoitetta: antaa asianomaisille tieto toteutettujen toimenpiteiden perusteluista, jotta he voisivat puolustaa oikeuksiaan, ja antaa yhteisöjen tuomioistuimille mahdollisuus valvoa päätöksen laillisuutta. Tutkittaessa sitä, täyttävätkö päätöksen perustelut nämä vaatimukset, on päätöksen sanamuodon lisäksi otettava huomioon myös asiayhteys ja kaikki kyseistä alaa koskevat oikeussäännöt.

Kun esitetään pyyntö koskien yleisön oikeutta saada tutustua asiakirjoihin, neuvostolla on velvollisuus tutkia jokaisen tutustumispyynnön kohteena olevan asiakirjan osalta, voiko sen julkistamisesta neuvoston käytettävissä olevat tiedot huomioon ottaen todella jossakin suhteessa aiheutua haittaa yleisön oikeudesta tutustua neuvoston asiakirjoihin tehdyn neuvoston päätöksen 93/731/EY 4 artiklan 1 kohdassa turvatulle yleiselle edulle.

Sellainen päätös, jossa neuvosto on ainoastaan todennut, että tiettyihin asiakirjoihin sisältyy sellaisia arkaluonteisia tietoja, joiden julkistamisella voidaan aiheuttaa haittaa Euroopan unionin suhteille kolmansiin maihin, ei täytä edellä mainittuja edellytyksiä ja on tästä syystä kumottava, koska tämän päätöksen perusteluista ei ilmene, että neuvosto olisi edes pintapuolisesti tai samansisältöiset asiakirjat ryhmitellen tutkinut jokaisen asiakirjan, ja koska se ei ole tiettyjen muiden asiakirjojen osalta esittänyt sellaisia perusteluja, joiden nojalla kantaja olisi voinut ymmärtää ne syyt, joiden vuoksi niiden julkistaminen voisi vaikuttaa haitallisesti kyseisiin diplomaattisuhteisiin. (ks. 36-37, 41-42 ja 48 kohta)

2 Jos toimielin perustelut esittäen hylkää asianomaisen esittämän sellaisen uudistetun tutustumispyynnön asiakirjoihin, jossa asianomainen pyytää tutkimaan uudelleen hylkäävän päätöksen, ja jos toimielin vastauksessaan vahvistaa tämän pyynnön hylkäämisen samoilla perusteilla, perustelujen riittävyyttä on tutkittava ottaen huomioon toimielimen ja hakijan välinen yhteydenpito kokonaisuudessaan sekä ne asiakirjojen luonteeseen ja sisältöön liittyvät tiedot, jotka olivat hakijan käytettävissä. Vaikka ne olosuhteet, joissa päätös tehdään, voivat vähentää toimielimelle kuuluvaa perusteluvelvollisuutta, ne voivat erityistilanteessa myös lisätä sitä. Näin on silloin, kun kantaja asiakirjajulkisuuteen liittyvässä menettelyssä esittää seikkoja, joiden nojalla ensimmäinen kieltäytyminen voidaan asettaa kyseenalaiseksi. Perusteluvelvollisuudesta seuraa, että toimielimellä on tällöin velvollisuus vastata uudistettuun pyyntöön esittämällä ne syyt, joiden vuoksi nämä seikat eivät ole sellaisia, että se voisi muuttaa kantaansa. Jollei näin menetellä, hakija ei kykene ymmärtämään, miksi uudistettuun pyyntöön vastannut toimielin on perustanut hylkäämisen edelleen samoihin syihin. (ks. 44-46 kohta)

3 Yleisön oikeudesta tutustua neuvoston asiakirjoihin tehdyn neuvoston päätöksen 93/731/EY 4 artiklan 1 kohtaa on tulkittava tiedonsaantioikeutta koskevan periaatteen ja suhteellisuusperiaatteen valossa. Tästä seuraa, että neuvostolla on velvollisuus tutkia, onko pyynnön esittäjälle mahdollista antaa tilaisuutta tutustua niihin asiakirjojen osiin, joita poikkeus ei kata. Lisäksi sellaisissa erityistapauksissa, joissa neuvostolle aiheutuisi pyydetyn asiakirjan tai siitä poistettavien osien laajuuden vuoksi epätarkoituksenmukaisen laajoja hallinnollisia tehtäviä, neuvosto voi suhteellisuusperiaatteen nojalla punnita yhtäältä yleisön intressiä siihen, että se saa tutustua näihin asiakirjan osiin, ja toisaalta tästä neuvostolle aiheutuvaa työtaakkaa, ja se voi näissä erityistapauksissa näin täyttää hyvän hallinnon asettamat vaatimukset. (ks. 54-55 kohta)